బాతిక్ బాలయ్య

బాతిక్ బాలయ్య, (1939 - డిసెంబరు 23, 2020) తెలంగాణ రాష్ట్రానికి చెందిన చిత్రకారుడు. తెలంగాణ సంస్కృతి, సంప్రదాయలు, గ్రామీణ జానపద చిత్రాలను తన కుంచెతో ఆవిష్కరించి బాతిక్ చిత్రకళలో పేరొందాడు. సుమారు 40 ఏళ్లపాటు కొన్నివేల బాతిక్‌ చిత్రాలు వేశాడు.

జీవిత విషయాలు 
బాలయ్య 1939లో యాసాల దుర్గయ్య, విశాలాక్షి దంపతులకు సిద్ధిపేట జిల్లా, నారాయణరావుపేట మండలం, ఇబ్రహీంపూర్‌లో బాలయ్య జన్మించాడు. ఎం.ఏ. బి.ఈడి పూర్తిచేసి సిద్ధిపేట, మెదక్‌, సదాశివపేట, నారాయణరావుపేట వంటి ప్రాంతాల్లో ఉపాధ్యాయుడిగా, ప్రధానోపాధ్యాయుడిగా పనిచేశాడు.

కళారంగం 
చిన్నప్పటి నుంచే చిత్రకళపై మక్కువ పెంచుకున్న బాలయ్య, మసిబారిన మట్టి గోడలపై కట్టెపుల్లలతో చిత్రాలను గీసేవాడు.  కాపు రాజయ్య శిక్షణలో డ్రాయింగ్‌ పరీక్షలు రాసిన బాలయ్య, 1972లో లక్ష్మాగౌడ్‌ వద్ద బాతిక్‌ చిత్రకళలో శిక్షణ పొందాడు. ప్రకృతి, పండుగలు, వ్యవసాయ వృత్తులు, సంస్కృతి, గ్రామీణ జీవనం మొదలైన అంశాలతో బాతిక్‌ చిత్రాల రూపకల్పన చేశాడు. గణేశుడు, వెంకటేశ్వరస్వామి, రామప్ప, నాగినులు, కోణార్క్‌ శిల్పాలు చిత్రించాడు. బాలయ్య వేసిన చిత్రాలు అనేక వార, మాసపత్రికలు, గ్రీటింగ్‌ కార్డులుగా, క్యాలెండర్లుగానూ రూపొందాయి. దేశంలోని ప్రధాన పట్టణాలతో పాటు అమెరికాలోని పలు గ్యాలరీలలో చిత్రప్రదర్శనలు నిర్వహించారు.

గుర్తింపులు - గౌరవాలు 
 బాలయ్య వేసిన గ్రామ దేవతలు చిత్రాన్ని మళయాల మనోరమ పత్రిక వార్షిక సంచికలో ముద్రించింది.
 సాలార్జంగ్‌ మ్యూజియం, ఏపీ లలిత కళా అకాడమీ, ఆంధ్రప్రదేశ్‌ స్టేట్‌ మ్యూజియం, కేంద్ర లలిత కళా అకాడమీ, మద్రాసు లలిత కళా అకాడమీ ప్రాంతీయ కేంద్రం, లాస్‌ ఏంజెల్స్‌ మ్యూజియంలో బాలయ్య వేసిన చిత్రాలున్నాయి.

పురస్కారాలు 
 1994లో జాతీయ ఉత్తమ ఉపాధ్యాయునిగా రాష్ట్రపతి పురస్కారం 
 1963లో గూడూరు లలితకళా మందిర్‌ పురస్కారం
 1965లో తెనాలి ఆంధ్ర శిల్పకళా పరిషత్‌ పురస్కారం
 1966లో భీమవరం అంకాల కళా అకాడమీ పురస్కారం
 1974, 1977, 1983, 1990, 1995లలో సిద్ధిపేట లలితకళా సమితి పురస్కారం
 1997, 1998లలో అమలాపురం కోనసీమ చిత్రకళా పరిషత్‌ పురస్కారాలు
 1977లో బాపట్ల లలితకళా కేంద్ర పురస్కారం
 పొట్టి శ్రీరాములు తెలుగు విశ్వవిద్యాలయం పురస్కారం
 2001లో హైదరాబాద్‌ ఆర్ట్స్‌ సొసైటీ రజిత పతకం
 2002లో అఖిలభారత లలితకళలు, హస్తకళల సొసైటీ ప్రశంసాపత్రం
 2003లో సిద్ధిపేట లలితకళా సమితి, అఖిల భారత లలిత కళలు, హస్తకళల సొసైటీలు పరిణత కళా కారుడుగా సత్కారం
 సీఎం కేసీఆర్‌ నుంచి గౌరవ పురస్కారం

మరణం 
అనారోగ్యంతో హైదరాబాద్‌లో చికిత్స పొందిన బాలయ్య 2020, డిసెంబరు 23 తెల్లవారుజామున మరణించాడు. అంత్యక్రియలు చిన్నకోడూరు మండలం చౌడారం గ్రామంలోని ఆయన వ్యవసాయ క్షేత్రంలో జరిగాయి.

మూలాలు 

1939 జననాలు
2020 మరణాలు
తెలంగాణ చిత్రకారులు
ఉపాధ్యాయులు